199 av 200 fanger rømte i Nigeria
Fengselet, som ligger i delstaten Kogi i det sentrale Nigeria, ble angrepet onsdag kveld. Rundt 20 bevæpnede menn skal ha brukt eksplosiver for å ta seg inn i fengselet, skriver den nigerianske avisen Daily Trust. Mennene stormet fengselet på motorsykler, ifølge en politikilde avisen har snakket med.Én fengselsvakt ble drept i en skuddveksling ved inngangen til fengselet. - Etter at de bombet porten, fortsatte de inn i fengselet mens de skjøt sporadisk rundt seg for å jage andre fengselsbetjenter unna, sier kilden til avisen. Etter en halvtime var 199 fanger sluppet fri. Bare én innsatt skal ha blitt værende igjen i fengselet.Det er fortsatt uklart hvem som står bak angrepet, ifølge Hadijha Aminu i det nigerianske fengselsvesenet, som BBC har snakket med. Den islamistiske gruppen Boko Haram skal ha stått bak et angrep mot Bauchi-fengselet i Nigeria i 2010. Da ble 700 innsatte sluppet fri, mange av dem var medlemmer av gruppen. Boko Haram anklages også for å stå bak en rekke voldelige angrep den siste tiden.
En vakt ble drept da væpnede menn stormet fengsel i Nigeria. 199 fanger er nå på rømmen.